সেফ। ছোটবেলা থেকেই স্বপ্ন দেখেছেন সেফ হবেন। কারণ ছোটবেলা থেকেই বাবাকে দেখেছেন একটা খাবারের দোকান চালান। একটা ক্যান্টিন। রাজের বাবা। নারায়ণ চৌধুরী। খুব অল্প বয়সেই মাকে হারিয়েছিলেন। বাবা থেকেও ছিলেন না। ফলে আশ্রয় নিতে হয়েছিল কলকাতায় মামা বাড়িতে। চোদ্দ পনের বছরের ছেলেটা কোনওক্রমে মামা বাড়িতে আশ্রয় তো পেলেন। কিন্তু জীবন ধারণের জন্যে হাতে কেটলিও ধরতে হল। প্রথমে চায়ের দোকানে কাজ করতেন আলিপুরে। তারপর সেখান থেকে একটু একটু করে তৈরি হল চায়ের দোকান। এভাবেই একটি সরকারি দফতরে চা-জলখাবারের একটা ছোট্ট ক্যান্টিন খুলে বসলেন। রোজগার বাড়ল। এবং গড়িয়ে গেল জীবনের চাকা। রাজ বাবার এই লড়াইটা খুব ছোটবেলা থেকে দেখেছেন। এবং দারুণ উদ্বুদ্ধ। খুব কাছ থেকে দেখেছেন বাবাকে। কীভাবে, নিজে খেয়ে না খেয়ে ছেলেকে মানুষ করার চেষ্টা করেছেন সেকথা বলছিলেন আমায়। নবনালন্দায় ভর্তি করেছিলেন রাজকে। নবনালন্দা স্কুলে ভর্তি করানোর সিদ্ধান্তটা একটু আগ বাড়িয়েই নিয়েছিলেন নারায়ণ বাবু। নিজের পড়াশুনোয় ব্যাঘাত ঘটেছে। কিন্তু ছেলেকে সুশিক্ষিত করার ক্ষেত্রে কোনও কার্পণ্য করেননি। একথা বলতে গিয়ে ব্রিটেনে নিজের পায়ে শক্ত হয়ে দাঁড়ানো উদ্যোগপতি রাজের চোখ তখন ভেজা। বলছিলেন, মাকে দেখেছেন চেতলার খালের কাদা বালতি করে তুলে গুল দিতে। সেই গুল শুকিয়ে গেলে তাইই নিয়ে যেতেন বাবা। সেগুলো উনুন ধরাতে কাজে লাগত। ছোটবেলার স্মৃতিতে তলিয়ে যাচ্ছিলেন রাজ।